Loys, par la grace de Dieu roy de France. Savoir faisons à tous présens et advenir nous avoir receu l’humble supplication de nos chers et bien aimez et bourgeois, manans et habitans de nostre ville et conté d’Aucerre, contenant que feu de bonne mémoire Charles de France acquist et achepta en son vivant ladite conté d’Auxerre, avec ses appartenances et dépendances quelconques, de feu Jehan de Chalon, lors conte de Tonnerre; et icelle comté unit et annexa à la couronne de France; et en ce faisant voulut et ordonna, par privilège sur ce octroyé ausdits habitans, que toutes les terres situées et assises entre les rivières de Cure, Loyre et Yonne, et les enclaves, fiefs et arrièrefiefs, gens d’église, nobles, bourgeois et aultres habitans d’icelle qui seroient plus prochains de ladite ville d’Auxerre que de Ville-neuve-le-Roi respondroient et contriburoient, tant en aides que au grenier à sel, et sortiroient juridiction en ladite ville d’Aucerre; duquel privilège et ordonnance lesdits supplians jouirent et usèrent par certain longtems et jusqu’à ce que feu nostre trez cher sieur et père, que Dieu absolve, par certains traictés et appointemens faicts entre luy et feu nostre oncle le duc Philippes de Bourgogne, bailla et transporta à iceluy nostre oncle ladite comté d’Aucerre; au moyen duquel bail lesdites terres et enclaves situées entre lesdites rivières furent séparées et distraites de ladite comté et jointes à Tonnerre et ailleurs, au baillage de Sens, soubz nostre obéyssance et jurisdiction, ou ils ont toujours depuis esté et demeuré et sont encore de présent. Et pour ce que par le moyen du trespas de feu notre cousin Charles, duc de Bourgogne, nagueres dècedé, ladite ville et conté d’Aucerre nons sont retournées, et icelles avons prins mis et joints à nostre couronne et domaine, iceulx supplians nous ont fait humblement supplier et requérir que attendu ce que dit est, et que nous n’avons aucun domaige ou intérest si lesdites terres assises entre lesdites rivieres et enclaves reviennent et retournent contribuer et respondre sur le fait desdites aydes et grenier à sel avec ceux de ladite ville et comté d’Aucerre, ainsi qu’elles faisoient paravant lesdites traités et appointemens faits avec nostredit feu oncle Philippe, duc de Bourgogne, il nous plaise en enterinant ledit privilège à eux sur ce donné par ledit feu roy Charles V, comme dit est, ordonner que doresnavant lesdites terres et enclaves cy entre lesdites rivières et les habitans en icelles soient doresnavant contribuables, ressortissans et responsables pour le faict desdites aides et grenier à sel avec les habitans de nostredite ville et comté d’Aucerre, et sur ce leur impartir notre grace. Pourquoy nous, ces choses considerées, inclinant favorablément à la supplication et requeste desdits supplians, en faveur de la bonne affection et vouloir qu’ils ont monstré par effet avoir à nous et à la couronne de France en eux réduisant et soubmettants libéralement et de grand couraige à nostre obéyssance, et nous reconnoissants leur naturel et souverain seigneur incontinent qu’ils ont esté advertis de la mort de nostredit feu cousin. A iceux supplians pour ces causes et aultres à ce nous mouvans, et afin que doresnavant ils soient plus enclins de continuer leur bonne loyauté envers nous, avons octroyé et octroyons, voulons et nous plaist de grace especiale, pleine puissance et autorité royale, par ces présentes, que toutes les terres, habitans et subjets d’icelles situées et assises entre lesdites rivières de Cure, Loyre et Yonne, et les enclaves fiefs et arrière-fiefs d’icelles qui seront trouvées plus proches de ladite ville d’Aucerre que de Ville-neuve-le-Roy, soient doresnavant, perpétuellement et à tousjours tant que ladite comté sera en nos mains contribuables, ressortissans et responsables sur le fait desdites aydes et grenier à sel avec lesdits habitans de nostredite ville et comté d’Aucerre; et lesquelles terres et habitans en icelle nous avons quant à ce réjoint et réunit, rejoignons et réunissons par cesdites présentes avec nostredite ville et comté d’Aucerre, le tout en ensuivant le contenu dudit privilège donné ausdits suppliants par nostredit prédécesseur le roy Charles cinquiesme, et ainsi que par vertu d’iceluy privilège ils en usoient et jouissoient deuement et justement paravant lesdites traités et appointemens faits par nostredit feu sieur et père avec nostredit oncle le duc Philippe de Bourgogne. Si donnons en mandement par cesdites présentes à nos amez et féaulx ses généraulx conseillers par nous ordonnez sur le fait de la justice de nos aides à Paris, aux esleus sur le fait decdites aydes et aux grenetier et controlleur dudit lieu d’Aucerre, et à tons nous autres justiciers et officiers où à leurs lieutenans, présens et avenir, et à chacun d’eulx, si comme à luy appartiendra, que appelé nostre procureur, s’il leur est apparu ou appert dudit privilège dont dessus est faite mention, et de la jouissance que lesdits supplians dient avoir eue et déclaration sur ce préalablement faite, ils facent nostredite présente ordonnance, volonté et octroy garder, entretenir, observer et accomplir de point en point, selon leur forme et tenenr, le tout ainsi que ledit privilège le contient, en contraignant à se faire et souffrir lesdits habitans et subjets desdites terres et enclaves situées entre lesdites rivières, et tous autres qu’il appartiendra, par toutes voyes dues et raisonnables, à contribuer et respondre audit lieu d’Aucerre sur le fait desdites aydes et grenier à sel, par la matière dessusdite; car ainsy nous plaist-il de estre fait nonobstant ladite séparation et division faite desdites terres et enclaves dans ladite ville et comté d’Aucerre, par le moyen desdits traités et appointemens faits par nostredit feu sieur et père avec nostre dit feu oncle le duc Philippe de Bourgogne, oppositions ou appellations quelconques, ordonnances, mandemens et deffenses à ce contraire; en faisant cesdites présentes crier et publier en lieux où l’on a accoustumé faire criée et proclamations afin que aucun n’en puisse prétendre cause d’ignorance. Pour ce que d’icelles l’on pourra avoir à besongner en plusieurs et divers lieux, nous voulons que au vidimus d’icelles, fait soubz scel royal, foy soit adjoutée comme à l’original. Afin que ce soit chose ferme et stable à tousjours, nous avons fait mestre nostre scel à cesdites présentes, sauf en autres choses nostre droit et l’autrui en toutes. Donné à Péronne, au moy de febvrier, l’an de grace M CCCC LXXVI, et de nostre règne le seizième. Signé sur le reply: Par le roy, Le comte de Marle, mareschal de France, les sieurs de Lude, de Meignes et autres présens, L. Tindo.